b"\n_START_ARTICLE_\nHenri Eug\xc3\xa8ne Pad\xc3\xa9\n_START_SECTION_\n\xc5\xbdivljenje in delo\n_START_PARAGRAPH_\nOd leta 1883 je \xc5\xa1tudiral na \xc3\x89cole Normale Sup\xc3\xa9rieure v Parizu. Tu je leta 1886 diplomiral in postal profesor na srednji \xc5\xa1oli. V letu 1889 je od\xc5\xa1el v Leipzig in G\xc3\xb6ttingen, kjer je \xc5\xa1tudiral pri Kleinu in Schwarzu._NEWLINE_V Francijo se je vrnil leta 1890. Med pripravo na doktorat je pou\xc4\x8deval v Lilleu. Doktoriral je 21. junija 1892 na Sorboni z dizertacijo Sur la representation approchee d'une fonction par des fractions rationelles pod Hermitovim mentorstvom. V svoji doktorski dizertaciji je podal prvo sistemati\xc4\x8dno \xc5\xa1tudijo Pad\xc3\xa9jeve aproksimacije, ki podaja racionalne pribli\xc5\xbeke analiti\xc4\x8dnih funkcij s pomo\xc4\x8djo poten\xc4\x8dnih vrst. Dokazal je njihovo splo\xc5\xa1no strukturo in tudi jasno pokazal na njihovo povezavo z veri\xc5\xbenimi ulomki._NEWLINE_Na Universit\xc3\xa9 Lille Nord de France je postal izredni profesor, kjer je na \xc3\x89cole centrale de Lille nasledil Borela, ki je od\xc5\xa1el na \xc3\x89cole Normale Sup\xc3\xa9rieure. Junija 1902 je od\xc5\xa1el na Univerzo v Poitiersu, kjer je postal profesor racionalne in uporabne mehanike. Po dobrem letu je od\xc5\xa1el na Univerzo v Bordeauxu. Leta 1906 je prejel Veliko nagrado Francoske akademije znanosti in istega leta postal dekan Fakultete za znanost na Univerzi v Bordeauxu._NEWLINE_Leta 1908 je postal rektor Acad\xc3\xa9mie de Besan\xc3\xa7on in leta 1917 Acad\xc3\xa9mie de Dijon. Od leta 1923 je bil rektor Acad\xc3\xa9mie de Aix-Marseilles, kjer se je leta 1934 upokojil."